Slotbetoë aangehoor in Coligny-moordsaakPhillip Schutte en Pieter Doorewaard Foto: ANA Slotbetoë sal na verwagting Dinsdag in die Noordwes-hooggeregshof se sitting in Mahikeng aangehoor word in die saak van twee plaaswerkers wat beskuldig word van die moord op ŉ tiener van Coligny. Pieter Doorewaard (26) en Phillip Schutte (34) word daarvan beskuldig dat hulle op 20 April 2017 die 16-jarige Matlhomola Mosweu van ŉ bewegende bakkie afgestamp of afgegooi het en dat hy weens dié val gesterf het. Die staat beweer dit het gebeur nadat die twee mans Mosweu betrap het waar hy sonneblomkoppe uit hul werkgewer, Pieter Karsten, se landerye steel. Schutte het aan die hof gesê Mosweu het nog gelewe nadat hy glo self van die bakkie afgespring het terwyl hulle na die polisiestasie gery het. Hy sê hy het Doorewaard met twee mense by Mosweu gelaat terwyl hy hulp by die polisiestasie gaan soek het. Gewelddadige betogings het in 2017 die dorp geruk ná nuus oor die afsterwe van Mosweu aan die lig gekom het. Lees alle vorige berigte oor die saak op Maroela Media.